**Siddhi'er** (sanskrit; devanāgarī: सिद्धि, «oppfyllelse, prestasjon») er i indiske religioner navnet på materielle, paranormale, overnaturlige eller på annen måte magiske krefter, evner og oppnåelser som er produkter av avansement gjennom sādhanāer som meditasjon og yoga. I buddhismen kalles de også **ṛddhi** (pāḷi: *iddhi*) eller «psykiske krefter».

Etymologi
---------

Siddhi (सिद्धि), siddhiṁ (सिद्धिं) eller siddhiḥ (सिद्धिः), femininum sidh-ktin (सिध्-क्तिन्), er et substantiv på sanskrit som kan oversettes som «kunnskap», «prestasjon», «oppfyllelse», «fullføring», «perfeksjon», «fullstendig oppnåelse» eller «suksess».

Buddhismen
----------

### Theravāda

*Visuddhimagga* er en tekst som oppsummerer læren til theravādaskolen. Den er en av tekstene som gir eksplisitte detaljer om hvordan spirituelle mestere ble antatt å manifestere overnaturlige evner. Den sier at evner som å fly gjennom luften, gå gjennom faste hindringer, dykke ned i bakken, gå på vannet og så videre, oppnås ved å endre ett element (*mahābhūta*), som jord, til et annet element, for eksempel luft. Individet må mestre meditasjonen *kasina* før dette er mulig.

Meditasjonslæreren Dipa Ma (1911–1989), som utøvde buddhistisk meditasjon i henhold til *Visuddhimagga*, hevdet å ha disse evnene, men hennes påstander ble aldri verifisert av uavhengige.

### Vajrayāna

I vajrayāna («diamantvognen») eller tantrisk buddhisme, refererer siddhi'er til oppnåelsen av overnaturlige krefter ved psykiske eller magiske midler eller gjennom de antatte evner som er ervervet. Disse siddhi'er omfatter clairvoyance, levitasjon, bilokasjon og astral projeksjon, materialiseringer og minner fra tidligere liv.

I kapittel 16 av den kinesiske susiddhikārasūtraen (T18.893 614a) heter det: «Å stige opp i himmelen og gå videre: Dette er den høyeste [prestasjon]. Å skjule formen og skjule sporene dine: dette er en middels prestasjon. Verdslige gjerninger: Dette er lavere siddhi'er. Det er disse tre typene: høyere, middels og lavere prestasjoner. [Disse] tre slags prestasjoner – å stige opp til himmelen, skjule din skikkelse og verdslige gjerninger – er videre delt inn i høyere, middels og lavere [grader]».

Sikhismen
---------

I sikhismen betyr siddhi «innsikt». Begrepet «åtte siddhi'er» brukes om innsikt i de åtte kvalitetene til Nirankar eller Akal Purakh som nevnes i *Mul Mantar* i Guru Granth Sahib:

1. Ek OnkarDer er en formløs Gud
2. SatnamGud er sannhet, hans erindring er sann
3. KartapurakhGud alene er skaperen
4. NirbhaoGud er fryktløs
5. NirvairGud har ingen fiendskap med noen
6. Akaal MuratGud er evig, hinsides tiden
7. Ajooni SvaibhangGud er hinsides syklusen av fødsel og død, Gud er svayambhu, selv-eksisterende
8. GurparasadGud oppnås ved nåden til den sanne guru
Den som har innsikt i disse kvaliteter blir kalt en *Sidh* eller *Gurmukh*. En *Sidh* er en som har mestret seg selv.

Referanser
----------

1. ↑  White 2011, side 34
2. ↑  Apte 1890, side 986
3. ↑  Jacobsen 2011, side 83–86, 93
4. ↑  Schmidt 2005, side 101-115, kapittel 9, At Home in Strange Realms
5. ↑  König 2021
6. ↑  Padmakara, Toh. 807

Litteratur
----------

* Apte, Vaman Shivaram (1890). *A Practical Sanskrit Dictionary. Containing Appendices on Sanskrit Prosody and important Literary & Geographical names in the ancient histry of India*. Shiralkar & Co, Book Sellers & Ce, Ce, Budhwar Peth, printed at the «Arya Vijaya» Press, 1890.
* Jacobsen, Knut A. (2011). *Yoga Powers. Extraordinary Capacities Attained Through Meditation and Concentration*. Brill's Indological Library, Volume: 37, 6. oktober 2011. ISBN 90-04-21214-0. ISBN 978-90-04-21214-5.
* König, Julia (2021). *Die Körper-Geist-Beziehung im Vajrayana-Buddhismus*. Tectum Wissenschaftsverlag, Religionen aktuell 31, Baden-Baden, 15. juli 2021. ISBN 3-8288-7734-6. ISBN 978-3-8288-7734-4 , DOI:10.5771/9783828877344-109.
* Padmakara Translation Group (2024). *The Section on Propitiation Rituals [in the Great Tantra, Susiddhikara], སྒྲུབ་པའི་ཐབས་རིམ་པར་ཕྱེ་བ།*. Toh.807 / D.813 , Degé Kangyur, bya ba'i rgyud/ (བྱ་བའི་རྒྱུད།), bind 96 (ཝ, wa), tekst nr 56, folio 168a.1-222b.7, oversettelse ikke påbegynt pr 2. april 2024.
* Schmidt, Amy (2005). *Dipa Ma: the life and legacy of a Buddhist master*. Windhorse Publications, Birmingham, 28. juli 2005. ISBN 1-899-579-73-7. ISBN 978-1-899-579-73-7.
* White, David Gordon (redaktør); Wujastyk, Dominik (2011). *Yoga In Practice*. Princeton University Press, 20. november 2011. ISBN 978-0-6911-4086-5. ASIN ‏ 0-6911-4086-3. CS1-vedlikehold: Flere navn: forfatterliste (link)

|  |  |
| --- | --- |
| Oppslagsverk/autoritetsdata | GND
 |